KOMISIJOS SPRENDIMAS
2005 m. rugpjūčio 25 d.
kuriuo koncentracija skelbiama suderinama su bendrąja rinka ir EEE susitarimo veikimu
(byla Nr. COMP/M.3687 - Johnson & Johnson/Guidant)
(pranešta dokumentu Nr. C(2005) 3230)
(autentiškas tik tekstas anglų kalba)
(Tekstas svarbus EEE)
(2006/430/EB)
2005 m. rugpjūčio 25 d. Komisija, atsižvelgdama į 2004 m. sausio 20 d. Tarybos reglamentą (EB) Nr. 139/2004 dėl koncentracijų tarp įmonių kontrolės (1), ypač į šio reglamento 8 straipsnio 1 dalį, priėmė sprendimą susijungimo byloje. Viso sprendimo teksto neslapta versija autentiška bylos kalba bei Komisijos darbo kalbomis pateikiama Konkurencijos generalinio direktorato tinklalapyje adresu http://europa.eu.int/comm/competition/index_en.html
I. ĮŽANGA
(1)
2005 m. kovo 15 d. Komisija pagal Reglamento (EB) Nr. 139/2004 (toliau - Susijungimų reglamentas) 4 straipsnį gavo pranešimą apie siūlomą koncentraciją, kuriuo pranešama, kad JAV bendrovė Johnson & Johnson (toliau - J & J), įsigydama akcijų, įgijo visos JAV bendrovės Guidant Corporation (toliau - Guidant) kontrolę, kaip apibrėžiama Susijungimų reglamento 3 straipsnio 1 dalies b punkte.
A. Šalys
(2)
J & J yra JAV įregistruota bendrovė. 2003 m. visame pasaulyje joje dirbo 111 000 darbuotojų, o jos apyvarta buvo 37 mlrd. EUR. Jos veiklos sritis galima suskirstyti į tris pagrindines verslo šakas: vartojimo prekės (18 % apyvartos), medikamentai (47 %) ir medicinos prietaisai bei diagnostika („MD&D“, 36 % apyvartos).
(3)
Guidant yra JAV įregistruota bendrovė, kuri kuria ir plėtoja širdies ir kraujagyslių medicinos produktus. 2003 m. visame pasaulyje joje dirbo apie 12 000 darbuotojų, o jos apyvarta buvo 3,3 mlrd. EUR. Guidant vykdo veiklą keturiose pagrindinėse sparčiai augančio širdies ir kraujagyslių medicinos produktų verslo srityse: širdies ritmo reguliavimas, intervencinė kardiologija, endovaskuliniai prietaisai ir kardiochirurgija.
B. Veikla
(4)
Koncentracija sudaroma, kai J & J įgyja išskirtinę Guidant kontrolę pagal susijungimų reglamento 3 straipsnio 1 dalies b punktą.
II. SUSIJUSIOS RINKOS
(5)
Rinkos tyrimas patvirtino, kad susijungimas labiausiai paveikė šias sritis: 1) intervencinės kardiologijos prietaisų; 2) endovaskulinių prietaisų; 3) kardiochirurgijos prietaisų; 4) širdies ritmo reguliavimo prietaisų. Pastarojoje srityje sutampančių produktų nėra, nes J & J šiuo metu veiklos šioje srityje nevykdo.
A. Susijusios produktų rinkos
1) Intervencinės kardiologijos prietaisai
(6)
Intervencinės kardiologijos prietaisai skirti gydyti vainikinės arterijos ligas metodais, kuriems reikalinga kuo mažesnė invazija. Šioje srityje pagrindinis prietaisas yra stentas - mažas išsiplečiantis vielos vamzdelis, kuris patalpinamas į užakusią vainikinę arteriją, kad būtų pašalintos plokštelės ir palaikomos kraujagyslių sienelės, kad kraujas gerai tekėtų.
(7)
Metaliniai stentai (BMS) ir vaistus išskiriantys stentai (DES) yra dvi skirtingos produktų rinkos dėl toliau nurodytų priežasčių: nedidelės kainų koreliacijos, nepakeičiamumo tiekimo atžvilgiu, labai didelio klinikinių rezultatų skirtumo, skirtingų atlygio sistemų. Be to, nežiūrint į tai, kad tiek metalinių stentų (BMS), tiek vaistus išskiriančių stentų (DES) ta pati struktūra ir naudojimo sistema, keli komponentai yra ypač svarbūs vaistus išskiriantiems stentams (vaistas, vaisto dozė ir išskyrimo greitis, polimerinė danga).
(8)
Priedų - koronarinių nukreipiamųjų kateterių, koronarinių įstūmimo įtaisų (Coronary Steerable Guidewires), koronarinių perkutaninės angioplastikos balioninių kateterių - atžvilgiu per Komisijos atliktą rinkos tyrimą buvo nustatyta, kad visi šie produktai priklauso atskiroms susijusių produktų rinkoms. Didžiajai daliai intervencinių operacijų reikia specifinių skirtingų dydžių ir formos priedų rinkinių.
2) Endovaskuliniai prietaisai
(9)
Endovaskuliniai prietaisai naudojami minimaliai invaziniam periferinių kraujagyslių (arba endovaskulinių) ligų, pvz., plokštelių kaupimosi (t. y. kraujagyslių kalcifikacijos) periferinėse kraujagyslėse (periferinių arterijų ligos) ir aneurizmos (arterijos silpnos vietos išsiplėtimo), gydymui.
(10)
Endovaskuliniai stentai, kaip ir intervencinės kardiologijos stentai, yra maži išsiplečiantys vamzdeliai, skirti periferinių arterijų susiaurėjimui arba užakimui gydyti.
(11)
Šalys pareiškė, o Komisijos rinkos tyrimas patvirtino, kad endovaskulinių stentų atžvilgiu turėtų būti išskirtos dvi rinkos: balioninės angioplastikos stentų (BX) (dažniausiai gaminamų iš nerūdijančio plieno ir pritvirtintų prie perkutaninės transliuminalinės angioplastikos balioninių kateterių) rinka ir išsiplečiančiųjų stentų (SX), kuriems taikoma kita naudojimo technologija, rinka. Komisijos tyrimo metu buvo nustatyta aiški didesnės specializacijos endovaskulinėje srityje tendencija tiek balioninės angioplastikos stentų (pvz., renalinių stentų (BX), šlaunies ir pakinklio kraujagyslių stentų (BX) segmentai), tiek išsiplečiančiųjų stentų (SX) atžvilgiu (pvz., šlaunies kraujagyslių (SX), pakinklio kraujagyslių (SX) ir miego arterijos stentų segmentai).
(12)
Priedų atžvilgiu, endovaskuliniai nukreipiamieji kateteriai, įstūmimo įtaisai (Steerable Guidewires), perkutaninės angioplastikos balioniniai kateteriai atlieka panašią funkciją kaip ir atitinkami intervencinės kardiologijos produktai. Panašiai kaip koronarinių prietaisų srityje, kiekvieno šių priedų atžvilgiu turi būti apibrėžta susijusi rinka, nes pasiūlos atžvilgiu yra didelis pakeičiamumas ir visi didieji gamintojai siūlo labai platų kiekvieno priedo modelių asortimentą tiek dydžių, tiek formų atžvilgiu.
3) Kardiochirurgijos prietaisai
(13)
Aortokoronarinio nuosrūvio formavimo operacija naudojama gydyti išeminę širdies ligą. Užakusi arterija yra apeinama prisiuvant kita kraujagyslę prie aortos iš vienos pusės ir prie nepažeistos vainikinės arterijos vietos iš kitos pusės. Po operacijos kraujas teka į širdies raumenį nauja prisiūta kraujagysle. Kraujagyslė, naudojama šuntavimui, imama iš kojos (veninis transplantantas iš poodines venos), krūtinės arba rankos.
(14)
Kardiochirurgijos srityje daromas poveikis tokioms rinkoms: (i) plakančios širdies aortokoronarinio nuosrūvio formavimo operacijoms skirtų produktų (stabilizavimo sistemų ir priedų (vėdintuvų ir drėkintuvų) rinkai; (ii) kraujagyslių parinkimo šuntavimo operacijoms endoskopinių prietaisų rinkai.
B. Susijusios geografinės rinkos
(15)
Rinkos tyrimas patvirtino, kad dėl didelių skirtumų tarp atlygio sistemų ir pirkimo procesų, kainų skirtumų tarp šalių, poreikio įkurti vietos prekybos įstaigą, šalių ir konkurentų rinkos dalių skirtumų įvairiose valstybėse narėse susijusios geografinės rinkos yra nacionalinės.
III. KONKURENCIJOS VERTINIMAS
A. Intervencinė kardiologija
(16)
Intervencinė kardiologija yra palyginti naujas naujovių skatinamas verslas, kuriame esama didelių kliūčių patekti į rinką, dėl, pvz., tyrimų ir technologijų plėtros finansavimo, intelektinės nuosavybės teisių produktų kūrimui, ilgo laiko, kol nauji produktai pasirodo rinkoje, klinikinių tyrimų, produktų asortimento.
(17)
Intervencinės kardiologijos srityje konkurencija vyksta dviem lygmenimis: tarp didelių pasaulinių bendrovių, konkuruojančių pasaulio lygiu (J & J, Guidant, Medtronic, Boston Scientific ir Abbott) ir „vietinių bendrovių“ (Sorin, Biotronik ir kitų).
1) Vaistus išskiriantys stentai
(18)
Vaistus išskiriančių stentų rinkoje dėl koncentracijos įmanomas potencialaus konkurento pašalinimas iš rinkos, turint omenyje, kad Guidant vykdo veiklą tik metalinių stentų rinkoje ir jos dar nėra vaistus išskiriančių stentų rinkoje, o J & J yra viena iš dviejų šiame rinkos segmente veikiančių bendrovių (kita - Boston Scientific).
(19)
Nepaisant požymių, jog Guidant galėtų būti viena pagrindinių veikėjų vaistus išskiriančių stentų rinkoje, kuri sudarytų didelę konkurenciją dviem esamiems konkurentams - J & J ir Boston Scientific, tyrimų duomenys patvirtino, kad kiti nauji dalyviai galėtų sudaryti pakankamą konkurenciją vaistus išskiriančių stentų rinkoje, ir tai atsvertų konkurencijos sumažėjimą J & J įsigijus Guidant (Medtronic, Abbott, Conor/Biotronik ir Sorin).
(20)
Todėl Komisija priėjo prie išvados, kad koncentracija, apie kurią pranešta, nekelia rimtų abejonių dėl jos atitikimo bendrajai rinkai vaistus išskiriančių stentų atžvilgiu ir todėl koncentracija labai netrukdys veiksmingai konkurencijai vaistus išskiriančių stentų bendrojoje rinkoje.
2) Įstūmimo įtaisai (Steerable guidewires)
(21)
Iš esmės ši koncentracija daro didelį poveikį visoms nacionalinėms rinkoms įstūmimo įtaisų intervencinės kardiologijos rinkoje (daugiau kaip 40 % ir didėja ne mažiau kaip 5 %) ir daugelyje šalių, įskaitant didžiausias ES valstybes, bendrai užimamos rinkos dalys viršija (65 %-75 %) ir net (75 %-85 %).
3) Išvada
(22)
Todėl Komisija priėjo prie išvados, jog koncentracija, apie kurią pranešta, kelia rimtų abejonių dėl jos atitikimo bendrajai rinkai, nes šalių susijungimu pašalinamas iš rinkos vienas iš dviejų pagrindinių konkurentų ir sustiprinamas Guidant neginčytinas vyravimas. Be to, rinkoje likusioms bendrovėms net gali būti naudinga dėl susijungimo sumažėjusi konkurencija, nes padidėjusi koncentracija leis joms nustatyti didesnes kainas, nei jos būtų buvę, jei nebūtų buvę susijungimo.
B. Endovaskuliniai prietaisai
(23)
J & J ir Guidant yra pirmaujantys tiekėjai EEE endovaskulinių prietaisų srityje. Nors endovaskulinių prietaisų rinkoje esama nemažai konkurentų (Abbott, Bard, Boston Scientific, B.Braun, Cook, Edwards Lifesciences, ev3, Invatec, Medtronic, Sorin ir Terumo), ne visos bendrovės yra vienodai stiprios ir ne visos vykdo veiklą visose produktų ar geografinėse rinkose. Be to, rinkos tyrime pabrėžiama, kad Guidant, kaip konkurento, išnykimas pašalins J & J stentų artimiausią pakaitalą.
(24)
Endovaskulinių balioninės angioplastikos stentų rinkoje EEE lygiu, bendra susijungiančių šalių rinkos dalis yra (60 %-70 %), (J & J (30 %-40 %), Guidant (25 %-35 %)). Šios rinkos dalys pastaruosius 4 metus buvo santykinai pastovios.
(25)
Vertinant konkurenciją susijusiose geografinėse rinkose, t. y. kiekvienoje valstybėje narėje, 9 valstybėse - Austrijoje, Belgijoje, Prancūzijoje, Vokietijoje, Italijoje, Liuksemburge, Nyderlanduose, Portugalijoje ir Ispanijoje - juntamas didesnis susijungimo poveikis.
(26)
Atsižvelgiant į tai, kad susijungia stipriausia ir antra pagal stiprumą bendrovė, susidarys dominuojanti padėtis praktiškai visose nagrinėtose rinkose ir dėl to veiksmingai konkurencijai kils rimtų kliūčių.
(27)
Valstybės narės, kurioms daromas didžiausias poveikis endovaskulinių miego arterijų stentų rinkoje EEE, yra šios: Austrija, Belgija, Suomija, Prancūzija, Vokietija, Italija, Nyderlandai, Portugalija ir Ispanija.
(28)
Miego arterijų stentų rinkoje yra trys pagrindinės bendrovės: J & J, Guidant ir Boston Scientific. Kartu jos užima 83 %-96 % rinkos. Koncentracija arba sustiprins J & J arba Guidant pirmavimą (Austrijoje, Suomijoje, Nyderlanduose, Portugalijoje ir Ispanijoje) arba, susijungus antram ir trečiam dalyviui, atsiras naujas rinkos lyderis (Belgijoje, Vokietijoje ir Italijoje).
(29)
Atsižvelgiant į koncentracijos laipsnį, patekimo į rinką kliūtis, vartotojų ištikimybę, pakaitalų panašumą taip pat dėl pagrindinio konkurencinio suvaržymo pašalinimo pirmiau minėtose nacionalinėse rinkose, šiuo veiksmu šiose rinkose bus padarytas vienašalis nepageidaujamas poveikis ir todėl bus sudarytos kliūtys veiksmingai konkurencijai bendrojoje rinkoje.
(30)
Valstybės narės, kurioms daromas didžiausias poveikis endovaskulinių prietaisų (ne miego arterijų stentų) rinkoje, yra šios: Austrija, Belgija, Vokietija ir Nyderlandai. Daugelyje šių rinkų J & J yra rinkos lyderis, o Guidant - viena iš pagrindinių bendrovių, kurią daugelis vartotojų laiko artimiausiu J & J pakaitalu.
(31)
Išsiplečiančiųjų ne miego arterijų stentų atžvilgiu pirmiau minėtose nacionalinėse rinkose dėl dominuojančios padėties susidarymo arba sustiprinimo koncentracija sukels nesuderintą nepageidaujamą poveikį šiose nacionalinėse rinkose ir todėl sudarys kliūčių veiksmingai konkurencijai bendrojoje rinkoje ir EEE.
(32)
Todėl Komisija priėjo prie išvados, kad koncentracija, apie kurią pranešta, kelia rimtų abejonių dėl jos atitikimo bendrajai rinkai endovaskulinių stentų rinkos atžvilgiu. Dėl koncentracijos balioninės angioplastikos stentų rinkoje bus sudaryta dominuojanti padėtis, todėl miego arterijos ir ne miego arterijos stentų rinkoms bus padarytas vienašalis nepalankus poveikis ir todėl bus sudarytos kliūtys veiksmingai konkurencijai bendrojoje rinkoje.
C. Kardiochirurgija: kraujagyslių parinkimo šuntavimo operacijoms endoskopinės sistemos
(33)
Kraujagyslių parinkimo šuntavimo operacijoms endoskopinių sistemų pardavimas EEE yra daug mažesnis nei JAV, tačiau esama augimo tendencijų. Europoje daugelyje atvejų (98 %) naudojamas tradicinis kraujagyslių parinkimo būdas. J & J ir Guidant yra iš esmės vienintelės kraujagyslių parinkimo šuntavimo operacijoms endoskopinių sistemų tiekėjos, kurių rinkos dalį pačios šalys nurodo 90-95 %, o kiti Europos rinkos dalyviai nurodo 100 %.
(34)
Todėl Komisija priėjo prie išvados, kad koncentracija, apie kurią pranešta, kelia rimtų abejonių dėl jos atitikimo bendrajai rinkai kraujagyslių parinkimo šuntavimo operacijoms endoskopinių sistemų atžvilgiu ir dėl jos Europoje iš esmės atsiras monopolija.
IV. ŠALIŲ SIŪLOMI ĮSIPAREIGOJIMAI
(35)
Siekdamos išspręsti pirmiau minėtas konkurencijos problemas įstūmimo įtaisų, endovaskulinės chirurgijos ir kardiochirurgijos rinkose šalys pateikė toliau išdėstomus įsipareigojimus:
a)
įstūmimo įtaisų versle šalys siūlo atsisakyti turto, susijusio daugiausia su J & J įstūmimo įtaisų tiekimo, rinkodaros ir pardavimo verslu EEE. Iš esmės turto pardavimas būtų susijęs su prekių atsargų ir klientų sąrašo perdavimu, prekės ženklų naudojimo teisių paskyrimu, intelektinės nuosavybės teisių licencija, J & J įstūmimo įtaisų konstrukcijos specifikacijų perdavimu. Turto pardavimas vykdomas tik Europoje ir neapima gamybos, surinkimo ir sterilizacijos (šios veiklos vykdymą J & J šiuo metu perduoda trečiajai šaliai), platinimo ir sandėliavimo;
b)
endovaskulinių prietaisų srityje šalys pasiūlė atsisakyti ištisų Guidant Endovascular Solutions EEE vykdomo verslo sričių (produktų, logistikos, prekių atsargų, klientų sąrašų, pardavimo personalo, registruotųjų prekių pavadinimų, intelektinės nuosavybės). Turto pardavimas neapima gamybos, finansų, administravimo, tyrimų ir technologijų plėtros, reglamentavimo, kokybės ir klinikinių tyrimų grupių, kurios yra JAV ir veika pasauliniu mastu. Šalys siūlo pirkėjui laikiną pirminės įrangos gamintojo susitarimą dėl tiekimo, kuris būtų pratęstas arba būtų teikiama visa pagalba, siekiant Europoje sukurti tapačią JAV gamybos įmonę. Turto pardavimas siūlomas ne tik endovaskulinių stentų, kuriems Komisijos tyrime buvo skirta daugiausia dėmesio, srityje, bet ir apsaugos nuo embolijos prietaisų ir endovaskulinių priedų srityje;
c)
kardiochirurgijos srityje šalys pasiūlė atsisakyti turto vienoje iš šių sričių:
a)
J & J kraujagyslių parinkimo šuntavimo operacijoms endoskopinių produktų ir endoskopinių stipininės arterijos parinkimo prietaisų (ERA rinkinių); arba
b)
GDT turto visame pasaulyje ir kardiochirurgijos verslo padalinio personalo; arba
c)
Guidant kraujagyslių parinkimo šuntavimo operacijoms endoskopinių produktų, t. y. kraujagyslių parinkimo šuntavimo operacijoms procedūrinių rinkinių (EVH rinkinių).
V. PATEIKTŲ ĮSIPAREIGOJIMŲ VERTINIMAS
(36)
Komisijos atlikto rinkos tyrimo duomenimis, šie įsipareigojimai gali būti laikomi tinkamais, kad būtų ištaisytos pirmiau išdėstytos konkurencijos problemos įstūmimo įtaisų, endovaskulinės ir kardiochirurgijos rinkose.
(37)
Todėl Komisija priėjo prie išvados, kad remiantis šalių pateiktais įsipareigojimais, koncentracija, apie kurią pranešta, nebus didelė kliūtis veiksmingai konkurencijai bendrojoje rinkoje arba didžiojoje jos dalyje. Todėl Komisija siūlo paskelbti, kad koncentracija yra suderinama su bendrąja rinka ir EEE susitarimu laikantis Susijungimų reglamento 2 straipsnio 2 dalies ir 8 straipsnio 2 dalies bei EEE susitarimo 57 straipsnio nuostatų.
VI. IŠVADA
(38)
Dėl pirmiau nurodytų priežasčių Komisija priėjo prie išvados, kad koncentracija, apie kurią pranešta, nėra didelė kliūtis veiksmingai konkurencijai bendrojoje rinkoje arba didžiojoje jos dalyje. Todėl 2005 m. rugpjūčio 25 d. sprendime buvo paskelbta, kad koncentracija yra suderinama su bendrąja rinka ir EEB susitarimu laikantis Susijungimų reglamento 8 straipsnio 1 dalies ir EEE susitarimo 57 straipsnio nuostatų.